L’Ajuntament de Burjassot aprova les normes d’ús de la Piscina d’Estiu
2025-07-24

L’Ajuntament de Burjassot ha aprovat les normes d’ús de la Piscina d’Estiu, per a garantir la seguretat i bona convivència de les usuàries i usuaris d’aquest servei municipal que estarà obert fins al 7 de setembre.

Les normes arrepleguen, entre altres, la prohibició de fumar i consumir tot tipus de begudes alcohòliques en el conjunt de les instal·lacions de la piscina, incloent-hi les zones de platja, solàrium, gespa, vestuaris i dependències annexes.

Així mateix, s’estableix expressament la prohibició del consum de tota mena d’aliments i begudes en el conjunt del recinte i instal·lacions de la piscina, excepte en la zona habilitada i senyalitzada per a això, sempre que, en este cas, es respecten les normes bàsiques de neteja, convivència i no s’introduïsquen recipients de vidre. Només s’admetrà, en esta zona, menjar envasat en recipients de plàstic, paper, cartó o embolcall biodegradable, estant prohibida la introducció de qualsevol altre envàs en recipients de vidre.

Igualment, en atenció a les normes de bona convivència, es prohibeix introduir matalassets, flotadors, barques pneumàtiques i qualsevol altre element lúdic dins del recinte de la piscina , així com altaveus i dispositius musicals que s’utilitzen o es puguen utilitzar de manera que menyscabe la seguretat, tranquil·litat i el descans de les usuàries i els usuaris de la piscina. D’igual manera, es prohibeix fer tombarelles, córrer i tirar-se a l’aigua de manera violenta i/o qualsevol joc que puga ser perillós per a la pròpia persona o per a la resta de les persones usuàries.

Finalment, es recorda que està prohibida l’entrada de menors de 14 anys no acompanyats per una persona adulta.

El text aprovat pot consultar-se en aquest ENLLAÇ.